
Sist oppdatert: 170105 
Rørleggerfaget
Kompetanseplattform for fagarbeider
Daglig arbeid 

Sentrale arbeidsområder i rørleggerfaget er installasjon, modernisering, service og reparasjon av sanitæranlegg, varme- og kjøleanlegg, spesielle anlegg for brannslukking, trykkluft og gassanlegg.

Aktuelle arbeidsområder er

· installere vann- og avløpsledninger i grunnen  

· montere ledningsnett for sanitæranlegg 

· montere utstyr og armatur i sanitæranlegg 

· installere ledningsnett for vannbårne varmeanlegg

· montere utstyr og armatur i varmeanlegg

· montere andre anlegg som f.eks. gassanlegg, sprinkleranlegg, trykkluftanlegg og isvannsanlegg

· utføre servicearbeid 
· ivareta helse, miljø og sikkerhet under arbeidet
Krav til kunnskaper og ferdigheter 

Faget er underlagt lover og forskrifter på tekniske, sikkerhetsmessige, miljømessige og helsemessige områder. Rørleggeren skal kunne kommunisere med kunder og kolleger. Rørleggeren skal kunne planlegge, gjennomføre og vurdere eget og andres arbeid og kunne anvende aktuelle lover og forskrifter. Rørleggeren skal kunne benytte bedriftsinterne kvalitetssikringsmanualer og sjekklister knyttet til arbeidet. Dessuten skal rørleggeren kunne utføre vernearbeid og ivareta nødvendig sikkerhet for seg selv og andre i samsvar med gjeldende lover og forskrifter (HMS). I yrkesutøvelsen konkretiseres tegningsforståelse, teknologi, materialbruk og kvalitetssikring. Det er innført sertifikater for særs viktige arbeidsoperasjoner. Rørleggeren skal kunne lære av det daglige arbeidet og utvikle seg i faget. 

En nyutdannet fagarbeider i rørleggerfaget skal kunne beherske de aktuelle arbeidsområdene på et nivå som tilsvarer installasjonene i en enebolig. 

Fagets utvikling og plass i samfunnet

Personlig hygiene kan knyttes til sanitæranlegg, og baderommet har stor betydning for menneskers velvære. Rent drikkevann og rensing av avløpsvann har avgjørende hygienisk og miljømessig verdi i et moderne samfunn. Rørleggerfaget omfatter bl.a. arbeid med varmeanlegg som kan knyttes både til godt inneklima i bygninger og til det ytre miljøet med tanke på energiøkonomisering, som bidrar til økonomiske og miljømessige gevinster. Rørleggeren skal kunne vurdere eget utviklingsbehov, og bidra til bærekraftig utvikling av faget og bransjen. 
Likheter og ulikheter i forhold til andre fag
Industrirørleggerfaget er det nærmest beslektede faget. Både industrirørleggeren og rørleggeren arbeider med anlegg og systemer som til en viss grad overlapper hverandre.. Rørleggerfaget kan knyttes til flere andre fag som arbeider på byggeplassen og bidrar i byggeprosessen. der Tegninger og standarder er områder som er felles for disse fagene. Bruken av ulike materialer, som f.eks. ulike plasttyper, kan knyttes til andre fag som benytter plastmaterialer i arbeidet. 

